Lehotský, Tomáš, poslanec NR SR (2022-10-04):
Pán predsedajúci, ďakujem veľmi pekne. Ako spomenul pán minister Krajniak, je to teda pozmeňujúci návrh, ktorý bol vypracovaný v spolupráci s ministerstvom. Rovnako by som sa chcel poďakovať teda pani Mrázkovej, s ktorou som komunikoval, aj teda ministrovi osobne. Je to pozmeňujúci návrh, ktorý dopĺňa, nazvem to laicky, antidiskriminačnú formuláciu, aby nebolo možné, aby boli deti, ktoré majú inú národnosť, iný materinský jazyk, inú náboženskú príslušnosť alebo akékoľvek iné dôležité parametre pre určenie identity dieťaťa, aby nemohli byť diskriminované v tom zmysle, aby im nemohla byť pridelená profesionálna rodina. Trošku to vysvetlím podrobnejšie. Úprava sa týka § 8 zákona o profesionálnych náhradných rodičoch. V tomto paragrafe sa vlastne dotazujú informácie o uchádzačov o profesionálne náhradné rodičovstvo, informácie typu náboženská príslušnosť, materinský jazyk, národnosť a potom aj tehotenstvo a ešte ďalšie nejaké iné informácie s tým, že dôvodová správa potom hovorí o týchto informáciách ako o údajoch, ktoré pomôžu k tomu pri výbere profesionálneho rodiča, aby bola zachovaná, alebo boli vytvorené podmienky, čo najlepšie pre zachovanie identity dieťaťa. Na jednej strane, samozrejme, rozumieme, že je dôležité, aby dieťa, ktoré hovorí po maďarsky, získalo profesionálneho rodiča, ktorý bude hovoriť po maďarsky, ale môžu tam, a vlastne uznalo to aj ministerstvo, mohli tam vznikať isté aplikačné problémy v tom zmysle, že ak by dieťa bolo rómskeho pôvodu, čo vieme teda, že veľmi veľa detí v detských domovoch stále je. Vznikala tam otázka, či tým vytvorením ideálnych a čo najlepších podmienok pre uchovanie identity dieťaťa by znamenalo, že môže získať len profesionálneho náhradného rodiča, ktorý je takisto rómskeho pôvodu, čiže chceli sme sa vyhnúť, aby bol akýkoľvek náznak toho, že môže dôjsť k nejakej diskriminácie týchto detí a aby im bol odmietnutý náhradný rodič. To je jedna vec. A potom bola tam ešte aj z môjho pohľadu možno nejaký problém s aplikačnou praxou, lebo tých identít môže byť veľa, a teda vznikala by napríklad otázka, čo sa stane, ak je dieťa, povedzme, rómskeho pôvodu, má materinský jazyk maďarský a náboženské vyznanie napríklad katolík. Znamenalo by to teda, že náhradný profesionálny rodič môže byť tiež len rodič, ktorý spĺňa tieto tri podmienky. Čiže preto, aby bola vylúčená akákoľvek možnosť diskriminovať tieto deti pri získavaní profesionálnych rodičov, tak sme po odsúhlasení si s ministerstvom doplnili takúto antidiskriminačnú formuláciu do zákona, a ja teda teraz prečítam ten pozmeňujúci návrh. Pozmeňujúci návrh poslanca Národnej rady Slovenskej republiky Tomáša Lehotského k vládnemu návrhu zákona o profesionálnych náhradných rodičov a o zmene a doplnení niektorých zákonov, tlač 1011. V čl. III sa za bod 1 vkladá nový bod 2, ktorý znie: „2. V § 51 ods. 5 sa za prvú vetu vkladá nová druhá veta, ktorá znie: „Skutočnosti vyplývajúce z informácií, ktoré centrum vyžaduje od fyzických osôb, ktoré sa uchádzajú o výkon práce profesionálneho náhradného rodiča, podľa osobitného predpisu,41c) nemôžu byť dôvodom na nezaradenie dieťaťa do profesionálnej náhradnej rodiny.“ Poznámka pod čiarou k odkazu 41c) znie: „41c)	§ 8 ods. 3 zákona č. (bude doplnené) /2022 Z. z. o profesionálnych náhradných rodičoch a o zmene a doplnení niektorých zákonov.“.“ Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. novembra 2022, čo sa premietne do článku účinnosti. Ďakujem veľmi pekne.